سهام البارودي- كود — مؤخرا قريت بلي وزير التعليم حصاد لي جا من وزارة الداخلية غايرد “النشيد الوطني” إجباري ابتداءا من الدخول المدرسي الجاي! مزيان هادشي و الله يجعل كلشي بارك و مسعود خصوصا بلي النشيد الوطني ديالنا صعيب على أغلبية الشعب يحفظو بوحدو! مكتوب بالعربية الفصحى لي ماكايهضر بيها حد و فيه شي كلمات ماغايفهمهاش جيل كاينجح فالسادس بربعة على عشرة و فالباك بالنقيل و الحجابات و الكيت و السوايع، أما لا طلبتي شي واحد يفسر ليك الكلمات ديالو! غاتشبع غا ضحك! و عل الله و عسى تكون هادي مناسبة لهاد الجيل لي طالع يحفظ النشيد الوطني احسن من الأجيال لي سبقوه و يلقى لي يشرح ليه الكلمات، و يولي بنادم يعرف بلي راه “مشرق الأنوار” بفتح الميم ماشي ” موووورشريقا الأنوار” و بلي “ملئ كل جناح” هي فالأصل ” ملئ كل جنان” و قبل مايحل فمو و يطلق داك الحلوق تايبانو ليه الحلاقم فشي فيديو بديك ” ايييخواتييي هااا هياااا” فحالا كاينعت لخوتو الطيليكوموند لي تالفة ليهم فالصالون يعرف بلي راه لي كتب الكلمات كاتب ” إخوتي هيا” زعما ، و بلي” ننشد الدنيا” هي فالأصل ” نشهد الدنيا” و خصوصا خصوووووصا ديك الجملة الشهيرة ديال ” هواكاتارالوروالار” لي كاينطقوها بزاف فحال شي طلاميس كاتبو شي فقيه راه جملة و فيها كلمات ” هواك ثار نور و نار” ! 
كان غايكون أحسن كون الكلمات ديال النشيد الوطني كايشبهو للواقع لي كايعيشو التلميذ المغربي باش بصح يساهمو في ترسيخ حب الوطن‎